CELEX: 32014R0483
Language: et
Date: 2014-05-08 00:00:00
Title: Komisjoni rakendusmäärus (EL) nr 483/2014, 8. mai 2014 , milles käsitletakse kaitsemeetmeid sigade sellise diarröa suhtes, mida põhjustab deltakoroonaviirus, seoses loomatervishoiunõuetega põllumajandussigade sööda tootmiseks ette nähtud pihustuskuivatatud seavere ja seavereplasma liitu toomisel  EMPs kohaldatav tekst

13.5.2014   
            
            
               ET
            
            
               Euroopa Liidu Teataja
            
            
               L 138/52
            
         KOMISJONI RAKENDUSMÄÄRUS (EL) nr 483/2014,
   8. mai 2014,
   milles käsitletakse kaitsemeetmeid sigade sellise diarröa suhtes, mida põhjustab deltakoroonaviirus, seoses loomatervishoiunõuetega põllumajandussigade sööda tootmiseks ette nähtud pihustuskuivatatud seavere ja seavereplasma liitu toomisel
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 3,
   ning arvestades järgmist:
   
               (1)
            
            
               Direktiivi 97/78/EÜ artikli 22 lõikes 1 on sätestatud, et kui kolmanda riigi territooriumil ilmneb või levib haigus või muu nähtus või asjaolu, mis võib kujutada endast tõsist ohtu loomade tervisele, või seda õigustab loomade tervisega seotud muu tõsine põhjus, võtab komisjon kas omal algatusel või liikmesriigi taotlusel viivitamata meetmeteid, sh sätestatakse eritingimused asjaomase kolmanda riigi kogu territooriumilt või selle osast tulevatele toodetele.
            
         
               (2)
            
            
               Euroopa Parlamendi ja nõukogu määruses (EÜ) nr 1069/2009 (2) on sätestatud rahvatervise ja loomade tervise-eeskirjad loomsete kõrvalsaaduste ja nendest saadud toodete kohta, et vältida ja minimeerida kõnealustest toodetest tulenevaid inimeste ja loomade terviseriske ning eelkõige selleks, et kaitsta söödaahela ohutust. Kõnealuses määruses on need tooted liigitatud teatavatesse kategooriatesse, mis kajastavad inimeste ja loomade terviseriski taset.
            
         
               (3)
            
            
               Määruse (EÜ) nr 1069/2009 artikli 41 lõikes 3 on sätestatud 3. kategooria loomsete kõrvalsaaduste ja nendest saadud toodete impordinõuded.
            
         
               (4)
            
            
               Komisjoni määruses (EL) nr 142/2011 (3) on sätestatud määruse (EÜ) nr 1069/2009 rakenduseeskirjad, sealhulgas põllumajandusloomade (v.a karusloomad) söötmiseks ette nähtud loomsete kõrvalsaaduste ja nendest saadud toodete töötlemise või käitlemise suhtes kehtivad erinõuded.
            
         
               (5)
            
            
               Põllumajandusloomade sööda tootmiseks ette nähtud veretooted, sealhulgas pihustuskuivatatud seaveri ja seavereplasma, peavad olema toodetud kooskõlas määruse (EL) nr 142/2011 X lisa II peatüki 2. jaoga. Nimetatud jao punkti B kohaselt peavad veretooted olema läbinud kõnealuse määruse IV lisa III peatükis sätestatud 1., 2., 3., 4., 5. või 7. töötlemismeetodi või mõne muu meetodi, mis tagab veretoote vastavuse määruse (EL) nr 142/2011 X lisa I peatükis loomsetest kõrvalsaadustest saadud toodete kohta sätestatud mikrobioloogilistele normidele. Määruses (EL) nr 142/2011, eelkõige XIV lisa I peatüki 1. jao tabeli 1 teise rea kuuendas veerus on sätestatud, et muuks otstarbeks kui inimtoiduks ette nähtud veretoodetega, mida võidakse kasutada söödamaterjalina ja mis on mõeldud lähetamiseks Euroopa Liitu või transiidiks Euroopa Liidu kaudu, peab kaasas olema veterinaarsertifikaat, mis on kooskõlas XV lisa 4. peatüki B osa esitatud näidisega.
            
         
               (6)
            
            
               Deltakoroonaviiruse põhjustatud sigade diarröa esineb Aasias ja Põhja-Ameerikas. Seda viirust ei ole liidus kunagi esinenud. Pihustuskuivatatud seaveri ja seavereplasma on põrsaste sööda tavapärane koostisosa. Nõuetele mittevastava kuumtöötlemise või kuumtöötlemisjärgse saastumise tõttu võib see viirus levida kõnealuste toodete kaudu.
            
         
               (7)
            
            
               Seepärast on vaja läbi vaadata põllumajandussigade sööda tootmiseks ette nähtud pihustuskuivatatud seavere ja seavereplasma impordinõuded.
            
         
               (8)
            
            
               Teadusvaatlused näitavad, et sigade koroonaviirused inaktiveeritakse sigade väljaheites, kui seda kuumutatakse temperatuurini 71 °C ja hoitakse sellisel temperatuuril kümme minutit või jäetakse seitsmeks päevaks toatemperatuurile 20 °C. Viirus ei jäänud ellu katseliselt nakatatud kuivsöödas, mida hoiti üle kahe nädala temperatuuril 24 °C. Kolmandates riikides kasutatakse vere ja vereplasma pihustuskuivatamiseks tavaliselt läbivalt temperatuuri 80 °C.
            
         
               (9)
            
            
               Selle kättesaadava teabe põhjal tundub asjakohane nõuda, et kolmandatest riikidest toodav pihustuskuivatatud seaveri ja seavereplasma, mis on ette nähtud sigade söötmiseks, peab olema läbinud kõrgel temperatuuril töötlemise, mille järel toodet hoitakse teatava aja jooksul toatemperatuuril, et vähendada saastumise ohtu peale töötlemist.
            
         
               (10)
            
            
               Võttes arvesse vajadust kaitsta liidus loomade tervist ja asjaomaste veretoodetega kaasnevat tõsist ohtu, peaks komisjon vastu võtma ajutised kaitsemeetmed. Seepärast peaks liitu toomisel olema kõnealuste toodetega kaasas veterinaarsertifikaat, mis on kooskõlas käesoleva määruse lisas esitatud näidisega.
            
         
               (11)
            
            
               Ajutisi kaitsemeetmeid tuleks kohaldada 12 kuud alates päevast pärast käesoleva määruse avaldamist. Neid võib muuta uuel teaduslikul teabel põhineva riskihinnangu alusel.
            
         
               (12)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erandina määruse (EL) nr 142/2011 XIV lisa I peatüki 1. jao tabeli 1 teise rea kuuendast veerust ja XV lisa 4. peatüki B osast peab muuks otstarbeks kui inimtoiduks ette nähtud veretoodetega, mida võidakse kasutada söödamaterjalina ja mis on ette nähtud lähetamiseks Euroopa Liitu või transiidiks Euroopa Liidu kaudu, olema kaasas veterinaarsertifikaat, mis on kooskõlas käesoleva määruse lisas esitatud näidisega.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse saadetiste suhtes, mis on sertifitseeritud alates järgmisest päevast pärast määruse avaldamist Euroopa Liidu Teatajas.
   Seda kohaldatakse kuni 31. maini 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. mai 2014
      
         
            komisjoni nimel
         
         
            president
         
         José Manuel BARROSO
      
   
   
      (1)  EÜT L 24, 30.1.1998, lk 9.
   
      (2)  Euroopa Parlamendi ja nõukogu määrus (EÜ) nr 1069/2009, 21. oktoober 2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (ELT L 300, 14.11.2009, lk 1).
   
      (3)  Komisjoni määrus (EL) nr 142/2011, 25. veebruar 2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).
   
      LISA
      Veterinaarsertifikaat